Author: MFSR

Predkladacia správa

Návrh zákona o  štátnej pokladnici a o zmene a doplnení niektorých zákonov bol pripravený na základe uznesenia vlády SR č. 434/2000 zo dňa 14. 6. 2000 k materiálu “Stratégia budovania systému štátnej pokladnice do roku 2002” ktorým bolo uložené ministerke financií zabezpečiť jej realizáciu v termíne do 31. 12. 2002.

Cieľom návrhu zákona o  štátnej pokladnici a o zmene a doplnení niektorých zákonov je upraviť systém štátnej pokladnice, zriadiť inštitúciu Štátna pokladnica a upraviť jej pôsobnosť, upraviť vzťah Štátnej pokladnice ku klientovi, vzťah Štátnej pokladnice k Ministerstvu financií Slovenskej republiky, Agentúre riadenia dlhu a likvidity a Národnej banke Slovenska.

Klientom Štátnej pokladnice je štátna rozpočtová organizácia a štátna príspevková organizácia, štátny fond, Sociálna poisťovňa, zdravotné poisťovne, Národný úrad práce, Slovenský pozemkový fond a právnické osoby v  ktorých sú zriadené implementačné agentúry pre programy financované s prostriedkov Európskych spoločenstiev; klientom pre realizáciu rozpočtu rozpočtovej kapitoly Štátny dlh, rozpočtovej kapitoly Všeobecná pokladničná správa, rozpočtovej kapitoly Súhrnný finančný vzťah k obciam a vyšším územným celkom je Ministerstvo financií Slovenskej republiky; klientom pre prostriedky poskytované transferom zo štátneho rozpočtu je Slovenská televízia a Slovensky rozhlas; klientom v rozsahu rozpočtu nákladov spojených s jeho činnosťou a použitia jeho majetku v súlade s rozhodnutím vlády Slovenskej republiky je Fond národného majetku Slovenskej republiky.

Klientom Štátnej pokladnice nie je vnútorná organizačná jednotka.

Článok XIII návrhu zákona upravuje termíny účinnosti jednotlivých ustanovení zákona. Termíny nie sú v súlade s termínmi uvedenými v  “Stratégii budovania systému štátnej pokladnice do roku 2002”. Nedodržanie pôvodného harmonogramu je spôsobené meškaním ukončenia rokovacieho konania so zverejnením na dodávku služieb a technológií na kľúč pre systém štátnej pokladnice Slovenskej republiky z dôvodu podania troch námietok zo strany uchádzačov v rôznych etapách rokovacieho konania. Implementácia informačného systému štátnej pokladnice je jednou zo základných technických podmienok fungovania celého systému štátnej pokladnice.

Návrh zákona bol predložený na rokovanie Legislatívnej rady vlády SR dňa 2. 10. 2001 a následne 23. 10. 2001. Legislatívna rada vlády SR predložený návrh odporučila predložiť na rokovanie vlády SR s podmienkou predložiť návrh k nahliadnutiu po zapracovaní pripomienok. Návrh bol predložený na nahliadnutie v 45. týždni a následne odporučený na predloženie na rokovanie vlády SR. Návrh zákona neprerokovala Rada hospodárskej a sociálnej dohody.